## Pravilnik o izmjenama i dopunama Pravilnika o pravima, uvjetima i načinu ostvarivanja prava iz obveznog zdravstvenog osiguranja

### NN 38/2013 (29.3.2013.), Pravilnik o izmjenama i dopunama Pravilnika o pravima, uvjetima i načinu ostvarivanja prava iz obveznog zdravstvenog osiguranja

HRVATSKI ZAVOD ZA ZDRAVSTVENO OSIGURANJE

708

Na osnovi članka 87. stavka 1. točke 4. Zakona o obveznom zdravstvenom osiguranju (»Narodne novine« broj 150/08., 94/09., 158/09., 71/10., 139/10., 49/11., 22/12., 57/12., 90/12. – Odluka Ustavnog suda Republike Hrvatske, 123/12. i 144/12.) i članka 26. točke 1. i 6. Statuta Hrvatskog zavoda za zdravstveno osiguranje (»Narodne novine« broj 18/09., 33/10., 8/11. i 18/13.), Upravno vijeće Hrvatskog zavoda za zdravstveno osiguranje na 29. sjednici održanoj 27. ožujka 2013. godine donijelo je

PRAVILNIK

O IZMJENAMA I DOPUNAMA PRAVILNIKA O PRAVIMA, UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA

Članak 1.

U Pravilniku o pravima, uvjetima i načinu ostvarivanja prava iz obveznog zdravstvenog osiguranja (»Narodne novine« broj 67/09., 116/09., 4/10., 13/10., 88/10., 131/10., 1/11., 16/11., 87/11., 137/11., 39/12., 69/12. i 126/12.) u članku 34. dodaje se novi stavak 2. koji glasi:

»Specijalističko-konzilijarna zdravstvena zaštita iz stavka 1. ovoga članka obuhvaća konzilijarnu zdravstvenu zaštitu radi davanja mišljenja, odnosno dijagnostiku na razini specijalističko-konzilijarne zdravstvene zaštite, te specijalističku zdravstvenu zaštitu osnovom koje doktor specijalist može nakon provedenog pregleda utvrditi potrebu za daljnjom specijalističko-konzilijarnom zdravstvenom obradom u skladu s člankom 35. ovoga Pravilnika.«

Dosadašnji stavak 2. koji postaje stavak 3. mijenja se i glasi:

»O potrebi upućivanja na konzilijarnu zdravstvenu zaštitu, te specijalističke preglede i dijagnostičke, odnosno terapijske postupke osim izabranog doktora iz stavka 1. ovog članka odlučuje i doktor specijalist školske medicine, doktor specijalist epidemiolog, odnosno doktor specijalist javnog zdravstva.«

Članak 2.

U članku 35. stavak 3. briše se.

Članak 3.

U članku 37. stavku 1., iza riječi: »postupaka« briše se točka, upisuje se zarez te se dodaju riječi: »odnosno zatražiti konzilijarno mišljenje ili dijagnostiku.«

Stavak 3. mijenja se i glasi:

»Uputnica iz stavka 2. ovoga članka vrijedi 30 dana od dana izdavanja, a osigurana osoba obvezna se u tom roku javiti ugovornoj zdravstvenoj ustanovi, odnosno ugovornom zdravstvenom radniku privatne prakse iz članka 34. stavka 1. ovoga Pravilnika zbog narudžbe na konzilijarnu zdravstvenu zaštitu ili dijagnostiku, na specijalistički pregled, odnosno terapijski postupak.«

Članak 4.

U članku 39. stavak 1. mijenja se i glasi:

»Doktor specijalist nakon izvršene konzilijarne zdravstvene zaštite ili dijagnostike, odnosno specijalističkog pregleda ili terapijskog postupka obvezan je neposredno ili putem osigurane osobe izabranom doktoru dostaviti nalaz i mišljenje o zdravstvenom stanju osigurane osobe s uputama za daljnje liječenje.«

Članak 5.

U članku 45. stavak 7. mijenja se i glasi:

»U slučaju da ugovorna bolnička zdravstvena ustanova iz stavka 6. ovoga članka nema smještajnih kapaciteta, roditelj djeteta ostvaruje pravo na naknadu troškova smještaja do maksimalnog iznosa po danu u visini neoporezivog iznosa dnevnice za službeno putovanje u zemlji (za mjesto udaljeno najmanje 30 kilometara i koje službeno putovanje traje više od 12 sati dnevno) utvrđene Pravilnikom o porezu na dohodak.«

Članak 6.

Tiskanica uputnice iz članka 50. zamjenjuje se novom tiskanicom uputnice čiji je oblik i sadržaj otisnut uz ovaj Pravilnik i čini njegov sastavni dio.

Članak 7.

Ovaj Pravilnik stupa na snagu dan nakon objave u »Narodnim novinama«.

Klasa: 025-04/13-01/61

Urbroj: 338-01-01-13-1

Zagreb, 27. ožujka 2013.

Predsjednik Upravnog vijeća

Hrvatskog zavoda za zdravstveno osiguranje

prim. mr. sc. Marijan Cesarik, dr. med., v. r.

![](dodatni/425524.jpg)

38 29.03.2013 Pravilnik o izmjenama i dopunama Pravilnika o pravima, uvjetima i načinu ostvarivanja prava iz obveznog zdravstvenog osiguranja

Pravilnik, NN 38/2013-708